20. december 2021

**Henkel Slovensko v roku osláv venuje svojim zamestnancom a partnerom vyše 1500 udržateľných darčekov**

**Bratislava - Spoločnosť Henkel Slovensko pri príležitosti 30. výročia svojho založenia a 15. výročia založenia expertnej pobočky Global Business Solutions+ Bratislava prichystala svojim zamestnancom a partnerom udržateľný darček v podobe rastlinného terária s príbehom. V spolupráci s lokálnym dodávateľom sa ekologický darček dostal k vyše 1500 obdarovaným. Aj takouto formou sa spoločnosť snaží demonštrovať filozofiu svojho podnikania a poukázať na dôležitosť udržateľnosti vo všetkom, čo robí, znižovať uhlíkovú stopu a angažovať všetky strany.**

***„Vážime si každého zamestnanca, úsilie, ktoré venuje každodennej práci, všetko, čo robí nad rámec svojich povinností, energiu a dobrú atmosféru, ktorú vo svojom tíme vytvorí, aj udržateľnejší prístup k životnému prostrediu.****Za to všetko našim zamestnancom neustále ďakujeme, vzdelávame ich a v tomto špeciálnom roku sme ich chceli  odmeniť formou jedinečného darčeka k výročiu, ktorý v sebe nesie aj istý odkaz,“* vysvetľuje prezident Henkel Slovensko a riaditeľ Global Business Solutions+ Bratislava, Christian Schulz.

Narodeninový darček od Henkel Slovensko bol nielen úzko spojený s udržateľnosťou, ale prepájal aj prvky inovácie, podpory lokálnej tvorby i nutnosti zapojenia obdarovaných. Zamestnanci i partneri ho dostali v rozloženom stave ako set a podľa video návodu, ktorý spoločnosť pripravila, si ho museli sami doma zložiť.

*„V takom významnom roku boli výber setu rastlinného terária, výber lokálneho dodávateľa a osobné vyzdvihnutie jasnou voľbou. Aby sme predišli plytvaniu, poprosili sme našich zamestnancov, aby o darček prejavili záujem prostredníctvom registrácie na webovej stránke. Zároveň sme apelovali na znižovanie uhlíkovej stopy a požiadali ich o osobné vyzdvihnutie namiesto zasielania kuriérskou spoločnosťou*,“ vysvetľuje riaditeľka Korporátnej komunikácie pre Slovensko, Česko a Maďarsko, Zuzana Kaňuchová, ktorá projekt koordinovala.

Súčasťou balenia bol aj ručne maľovaný 3D model bratislavského hradu, vyrobený v dielni Zelina World, ktorú spoločnosť oslovila ako partnera pri príprave narodeninových darčekov.

*„3D model bratislavského hradu sme spoločnosti Henkel Slovensko navrhli ako symbol miesta založenia spoločnosti. Som veľmi rád, že si vybrali práve nás a že sme mohli svojou prácou potešiť všetkých, ktorým záleží na našej planéte a ekologických riešeniach,“* vysvetľuje Alex Zelina, autor rastlinných terárií Zelina World.

Darček, ktorým chcela spoločnosť Henkel Slovensko zamestnancov i partnerov potešiť, predstavoval nielen malé dobrodružstvo zabalené v krabici, ale aj niečo, s čím je potrebné zaobchádzať veľmi opatrne a čo si vyžaduje pravidelnú starostlivosť.

*„Bolo by jednoduché poslať perfektný hotový zelený ekosystém, ale myslíme si, že je oveľa zábavnejšie, keď si každý doma vytvorí svoj vlastný zelený svet spolu s najbližšími a zároveň si uvedomí, že vo všetkom je potrebná aj naša angažovanosť a starostlivosť. Tohtoročný darček je preto darčekom aj dobrodružstvom zároveň,“* dopĺňa prezident spoločnosti Henkel Slovensko, Christian Schulz.

**O spoločnosti Henkel**

Spoločnosť Henkel pôsobí celosvetovo s vyrovnaným a diverzifikovaným portfóliom produktov. Vďaka silným značkám, inováciám a technológiám zastáva Henkel vedúce postavenie na trhu tak v spotrebiteľských, ako aj priemyselných odvetviach. V oblasti lepidiel je Henkel divízia Adhesive Technologies celosvetovým lídrom na trhu v rámci všetkých priemyselných segmentov. V oblastiach Laundry & Home Care a Beauty Care je Henkel na vedúcich pozíciách na viacerých trhoch a v kategóriách vo svete. Spoločnosť bola založená v roku 1876 a má za sebou viac než 140 úspešných rokov. V roku 2020 dosiahla obrat vo výške 19 mld. eur a upravený prevádzkový zisk približne vo výške 2,6 mld. eur. Henkel zamestnáva 53 000 ľudí po celom svete, ktorí spolu tvoria zanietený a veľmi rôznorodý tím, ktorý spája silná firemná kultúra a spoločný záujem vytvárať trvalo udržateľné hodnoty a ktorý zdieľa spoločné hodnoty. Ako uznávaný líder v oblasti udržateľnosti je Henkel na popredných priečkach v mnohých medzinárodných indexoch a hodnoteniach. Prioritné akcie spoločnosti Henkel sú kótované na nemeckom akciovom indexe DAX. Viac informácií nájdete na stránke [www.henkel.com](http://www.henkel.com).

**O spoločnosti Henkel Slovensko**

Na Slovensku pôsobí Henkel vo všetkých troch strategických oblastiach už od roku 1991 a zároveň je HENKEL SLOVENSKO spol. s r. o. pôsobiskom najväčšej expertnej pobočky Global Business Solutions+ spoločnosti Henkel celosvetovo. Global Business Solutions+ Bratislava ‏(GBS+ Bratislava) patrí od svojho založenia v roku 2006 k dôležitej súčasti spoločnosti Henkel, zabezpečujúcej služby v Európe a globálne  vo viac než 30 jazykoch. HENKEL SLOVENSKO spol. s r. o. predáva viac ako 50 značiek a dnes zamestnáva, spolu s GBS+ Bratislava, viac ako 1 800 pracovníkov. Viac informácií nájdete na stránke [www.henkel.sk](http://www.henkel.sk).

**Kontakt** Zuzana Ozanová

 agentúra Seesame

Telefón: +421 918 421 739

E-mail: ozanova@seesame.com